Juffrou se hartroerende briefie oor graad 1-seun wat by skool sterf | Maroela Media
Elsie Hamman, die graad 1-juffrou van Divan Joubert wat Maandagoggend by Laerskool Standerton in Mpumalanga oorlede is, het 'n hartroerende boodskap aan hom opgedra.
"Ek is nie net vandag 'n hartseer juffrou nie, maar ook 'n verpletterde 'mamma'. Divan was nie net nog 'n kind in my klas nie, ek het hom gekoester soos ek my eie kind.
"Die rede vir sy skielike weggaan verstaan ons nie nou nie, ek weet wel dat Divan in sy kort bestaan op aarde 'n groter impak gemaak het as heelwat grootmense wat al vir dekades lewe.
"Hy was 'n intelligente, toegewyde leerder, wat altyd sy werkies keurig voltooi het.
"Soms moes ek vra 'Joubertjie' is jy nog in die klas? Want hy was so 'n goedgemanierde, stil kind wat erns met sy werk gemaak het. Hy het skool geniet en kon al goed lees en mooi sinne skryf.
"Divan was 'n omgee-kind. Altyd bekommer oor sy klasmaats en juffrou se welsyn. Dis hy wat elke oggend vir sy juffrou sou sê dat sy so mooi vir hom lyk en dan was dit vir hom belangrik om my met 'n stywe druk in die middae te groet met die woorde: 'Juffrou hier is jou medisyne, (wat die druk was).'
"Divan was ook altyd die eerste een wat 'n eensame maat nader sou trek, hy sou ook eerste sonder aarseling sy broodjies deel. Jou stem is nou stil klein man, jou plekkie in die klas leeg, maar jou glimlag is vir ewig in ons geheue ingeprent.
"Die mooi herinneringe aan jou sal ons vir altyd koester.
Ons gaan jou so ontsaglik mis Divan!"
Joubert se skoolmaats en onderwysers plaas steeds blomme by die skool se herdenkingsmuur vir hom.
Maroela Media het vroeër berig Joubert het glo op die skoolterrein gestruikel. Graad 7-leerders het hom opgehelp, maar hy het onmiddellik daarna inmekaar gesak. Noodhulp is toegepas, maar hy kon nie bygebring word nie. 'n Dokter, wat langs die skool woon, se hulp is onmiddellik ingeroep en hy het Joubert dood verklaar. Die skool het die polisie en die departement van onderwys in kennis gestel.
Sy gedenkdiens is Vrydag, 24 April om 11:00 by die NG Moedergemeente (Klipkerk) in die dorp.
Intussen het Rudi Hamman, die skoolhoof, Woensdag aan Maroela Media gesê die uitslag van die nadoodse ondersoek is nog nie bekend gemaak nie. Die uitslag word binnekort verwag waarna die oorsaak van sy dood eers bekend sal wees.
Blomme vir Divan.
Hoe ruk ek nou soos ek snik, hierdie juffrou het met daardie briefie n pragtige beeld geskep van Divan. Wat n pragtige seuntjie!!!!! Baie baie sterkte aan sy ouers en familie!!!
Baklei ek nou teen die trane …. rus in vrede klein mensie … jy is by Liewe Jesus, hy sal jou veilig hou!
Sterkte aan die gesin, mag God jul vertroosting bring.
Daar moet verseker die mooiste tuin in die hemel wees, want al die mooiste blomme word vroeg gepluk. Mag hierdie ouers en almal wie se lewe hy aangeraak het berusting kry. Laat sy mooi lewe altyd in julle gedagtes bly. Rus in Vrede Jesusblom.
Die ergste gaan vir die juffrou wees om die seun se naam op haar klasregister dood te trek. En om na sy leë sitplek in die klas te kyk. Dis verskriklik! Ek weet, want ek is al daardeur. Baie sterkte aan die juffrou.
Ons Innige Meegevoel vir Familie en Vriende en Onderwysers en Hoof. Ons Harte gaan uit na julle toe, stukkend ons harte seer, pyn en met al onse liefde raak dit ons aan en Sterk wees ons dink aan julle en bid ter selfde tyd ook! God Bless!!